Arbeiderbevegelsen og fagbevegelsen har tradisjoner for å drive internasjonalt solidaritetsarbeid. Det er hele grunntanken – arbeidere i alle land – foren dere.
Arbeidsgivere over hele verden setter faglige rettigheter under press. Mange norske arbeidsgivere bruker forholdene i utlandet som argument for å svekke rettighetene våre her hjemme. Fagbevegelsen trenger derfor å samarbeide med arbeidstakere utenfor Norge. Vi kan lære av hverandre og støtte hverandre i kampen for bedre forhold for arbeidstakerne i alle land.
Det internasjonale engasjementet er delt i to. Det ene er samarbeid med forbund for offentlig ansatte i andre land om arbeidstakerrettigheter, mot privatisering og andre politiske spørsmål. Det andre er solidaritetsarbeid der vi hjelper forbund i fattige deler av verden med å bygge opp organisasjoner og lære opp tillitsvalgte.
I mer enn ti år har Fagforbundet først bygget og så drevet en barneby i Angola i samarbeid med SOS Barnebyer. Barnebyen vår har skole, barnehage og familiehus. Mange medlemmer, tillitsvalgte og ansatte i Fagforbundet er bidragsytere.
Vi har også prosjekter sammen med Norsk Folkehjelp. Folkehjelpa er fagbevegelsens humanitære organisasjon og har prosjekter i mer enn 30 land i verden. Sammen med dem har vi flere prosjekter rettet mot palestinske ungdom og kvinner i Palestina og Libanon. Vi samarbeider også om et mineryddereprosjekt i Laos.
Er du opptatt av internasjonalt arbeid så kan du lese mer om hvordan engasjere seg her